作者:白居易
標題:待漏入閣書事，奉贈元九學士閣老
內容:衙排宣政仗，門啟紫宸關。彩筆停書命，花磚趁立班。稀星點銀礫，殘月墮金環。暗漏猶傳水，明河漸下山。從東分地色，向北仰天顏。碧縷爐煙直，紅垂佩尾閑。綸闈慚併入，翰苑忝先攀。笑我青袍故，饒君茜綬殷。詩仙歸洞裡，酒病滯人間。好去鴛鸞侶，沖天便不還。